Συνέλευση Ίσης Εκπροσώπησης της Σύμβασης που συνάφθηκε μεταξύ των κρατών της Αφρικής, της Καραϊβικής και του Ειρηνικού και της Ευρωπαϊκής Ένωσης (ΑΚΕ-ΕΕ) - Εγκριθέντα ψηφίσματα για το πρωτόκολλο αριθ. 10 που αφορά στη βιώσιμη διαχείριση των δασικών πόρων της Σύμβασης Λομέ IV όπως αναθεωρήθηκε από τη συμφωνία που υπογράφηκε στο Μαυρίκιο στις 4 Νοεμβρίου 1995 (ΑΚΕ-ΕΕ 2063/97/τελ.)

Η Συνέλευση Ίσης Εκπροσώπησης ΑΚΕ-ΕΕ,

- συνελθούσα στις Βρυξέλλες από τις 17 έως τις 20 Μαρτίου 1997,

- έχοντας υπόψη τα προηγούμενα ψηφίσματά της για τη βιώσιμη διαχείριση των δασικών πόρων, ιδίως το ψήφισμα ΑΚΕ-ΕΕ που εγκρίθηκε το Σεπτέμβριο 1996 (Λουξεμβούργο: ΑΚΕ-ΕΕ 1825/96/τελ.), καθώς και την έκθεση του ΕΚ για τις επιχειρήσεις προς προώθηση των τροπικών δασών, που εγκρίθηκε στις 15 Ιουνίου 1995 (Α4-0337/95),

Α. ενόψη της Ειδικής Συνόδου της Γενικής Συνέλευσης του ΟΗΕ (Ιούνιος 1997) για την «Agenda 21»,

Β. δεδομένου ότι το Πρωτόκολλο για τη Βιώσιμη Διαχείριση των Δασικών Πόρων της Σύμβασης Λομέ δηλώνει ότι η ΕΚ και οι χώρες ΑΚΕ θα συγκεντρώσουν τις προσπάθειές τους σε δράσεις που προωθούν τη βιώσιμη διαχείριση των δασών που προορίζονται για την παραγωγή ξυλείας και ότι θα δοθεί ειδική προτεραιότητα στις δασικές μικρής κλίμακας επιχειρήσεις των τοπικών κοινοτήτων,

Γ. αναγνωρίζοντας ότι οι υλοτομικές δραστηριότητες στη Δυτική και Κεντρική Αφρική εντείνονται ραγδαία και ξεπερνούν τις δυνατότητες ελέγχου των δασικών υπηρεσιών πολλών χωρών ΑΚΕ,

Δ. αναγνωρίζοντας το γεγονός ότι εξακολουθούν να σπανίζουν τα δασικά σχέδια που υλοποιούνται από τοπικές κοινότητες,

Ε. διαπιστώνοντας ότι οι ασιατικές και ευρωπαϊκές επιχειρήσεις που εκμεταλλεύονται και αγοράζουν ξυλεία από μεγάλο αριθμό υλοτομικών εταιριών επεκτείνουν τις δραστηριότητές τους σε χώρες της Δυτικής και Κεντρικής Αφρικής,

ΣΤ. αναγνωρίζοντας ότι ορισμένες από αυτές τις νεοσύστατες επιχειρήσεις έχουν κακό ιστορικό όσον αφορά στη βιώσιμη διαχείριση των δασών, και ιδίως στο σεβασμό των δικαιωμάτων των τοπικών πληθυσμών, τόσο στη χώρα καταγωγής τους όσο και σε άλλες χώρες ΑΚΕ,

Ζ. διαπιστώνοντας ότι καταβάλλονται σήμερα στην περιοχή αξιέπαινες προσπάθειες για την εφαρμογή πραγματικά βιώσιμης διαχείρισης των δασών, στην οποία να συμμετέχει ο τοπικός πληθυσμός,

Η. παραδεχόμενη ότι το Forest Stewardship Council έχει εκπονήσει παγκόσμια κριτήρια για την περιβαλλοντικά κατάλληλη, κοινωνικά επωφελή και οικονομικά βιώσιμη διαχείριση των δασών της υφηλίου,

1. καλεί τις χώρες που έχουν υπογράψει τη Σύμβαση Λομέ και την Επιτροπή να εκπονήσουν συγκεκριμένα σχέδια για την υλοποίηση των παραγράφων 3 και 4 του Πρωτοκόλλου 10 της Σύμβασης Λομέ 7

2. καλεί την Επιτροπή να εξετάσει πάλι ενδελεχώς τις δυνατότητες που προσφέρουν τα χρηματοπιστωτικά μέσα για την υλοποίηση δραστικής δασικής στρατηγικής 7

3. καλεί τα κράτη μέλη της ΕΕ, την Επιτροπή και τις συμβεβλημένες στη Σύμβαση της Λομέ χώρες να εντείνουν τον έλεγχο και την παρακολούθηση των ευρωπαϊκών και ασιατικών επιχειρήσεων 7

4. καλεί την Επιτροπή και τα κράτη μέλη να παράσχουν περισσότερους πόρους σε μικρής κλίμακας επιχειρήσεις των τοπικών κοινοτήτων και σε πρωτοβουλίες βιώσιμης ανάπτυξης που αναλαμβάνουν αφρικανικοί ΜΚΟ στην περιοχή 7

5. καλεί την Επιτροπή και τα κράτη μέλη να υποστηρίξουν χρηματικά τη δημιουργία οργάνων στα πλαίσια δασικών υπηρεσιών των χωρών ΑΚΕ, με έμφαση στην ανάπτυξη του δυναμικού προς παρακολούθηση των δραστηριοτήτων δασοκομικών εταιριών 7

6. καλεί τα κράτη μέλη της ΕΕ, την Επιτροπή και τις συμβεβλημένες στη Σύμβαση της Λομέ χώρες να λάβουν μέτρα για να ενθαρρύνουν τους παραγωγούς, τους κατασκευαστές και τους καταναλωτές ξυλείας να τηρήσουν τις αρχές που εκπόνησε το Forest Stewardship Council, δημιουργώντας έτσι κίνητρο για πραγματικά βιώσιμη διαχείριση των δασών 7

7. καλεί τις συμβεβλημένες στη Σύμβαση της Λομέ χώρες να ελέγχουν εξονυχιστικά τις εταιρίες υλοτόμησης που υποβάλλουν αιτήματα για την εκχώρηση δικαιωμάτων εκμετάλλευσης ή για παρεμφερείς δασικές δραστηριότητες 7

8. παροτρύνει τα κράτη μέλη της ΕΕ και τις χώρες ΑΚΕ να καταβάλουν κάθε δυνατή προσπάθεια στην Ειδική Σύνοδο της Γενικής Συνέλευσης του ΟΗΕ τον Ιούνιο 1997 για να εξασφαλίσουν ότι στην πολιτική Δήλωση που θα εγκριθεί θα ζητούνται δεσμευτικά και συγκεκριμένα σχέδια για την υλοποίηση του Πρωτοκόλλου 10 της Σύμβασης Λομέ 7

9. αναθέτει στους Συμπροέδρους της να διαβιβάσουν το παρόν ψήφισμα στο Συμβούλιο ΑΚΕ-ΕΕ και στην Επιτροπή.